ટૂંકમાં કારણ ગમે તે હોય, આપણે પોતાના ફેસબુક એકાઉન્ટમાં લોગ-ઇન ન થઈ શકીએ ત્યારે એ એકાઉન્ટ આપણું પોતાનું હોવાની ફેસબુકને ખાતરી કરાવવી પડે છે અને એ કામ ઘણું મુશ્કેલ બની શકે છે. એટલું ખાસ ધ્યાને લેવા જેવું છે કે કાયદેસર રીતે જોઈએ તો ફેસબુકનું એકાઉન્ટ, પોતાના નામ અને અટક સાથે, માત્ર મોબાઇલ નંબર અથવા માત્ર ઈ-મેઇલ આપીને ક્રિએટ કરી શકાય છે. ફક્ત એ બંને આપણા પોતાના હોવાની ખાતરી કરાવવા માટે, એ મોબાઇલ નંબર કે ઈ-મેઇલ પર મોકલવામાં આવેલો એક ખાસ કોડ ફેસબુકને જણાવવો પડે છે. ફેસબુકને તમે તમારું ઈ-મેઇલ એડ્રેસ અને મોબાઇલ નંબર બંને જણાવશો તો તેને વધુ સલામત બનાવી શકાય છે.